Diari Oficial de la Generalitat Valenciana


Sumari del DOGV 4248, del 14-05-2002 (2002/4994)

RESOLUCIÓ de 9 de maig de 2002, de la Direcció General de Centres Docents, per la qual s'establix en determinats instituts la prioritat per a l'admissió de l'alumnat que compagine les ensenyances de règim general amb les ensenyances musicals reglades.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4248

Data del DOGV
:   14-05-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/4994


Data del document
:   09-05-2002

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * centre d'ensenyament
    * música
    * accés a l'educació
    * ensenyament secundari
    * educació artística

RESOLUCIÓ de 9 de maig de 2002, de la Direcció General de Centres Docents, per la qual s'establix en determinats instituts la prioritat per a l'admissió de l'alumnat que compagine les ensenyances de règim general amb les ensenyances musicals reglades. [2002/A4994]
  
La disposició addicional tercera, punt 4, de la Llei Orgànica 9/1995, de 2 de novembre, de la participació, l'avaluació i el govern dels centres docents, establix que l'alumnat que curse simultàniament ensenyances reglades de música i ensenyances de règim general tindrà prioritat per a l'admissió en els centres que impartisquen les citades ensenyances de règim general que l'administració educativa determine.
  
Així mateix, el Decret 27/1998, de 10 de març, del Govern Valencià, modificat pel Decret 87/2001, de 24 d'abril, del Govern Valencià, pel qual es modifica parcialment el Decret 27/1998, de 10 de març, que regula l'admissió de l'alumnat en els centres sostinguts amb fons públics, en l'article 9, apartats 6 i 8, establix i regula la citada prioritat, en els centres de règim general que determine la Conselleria de Cultura i Educació.
  
L'Orde de 3 d'abril de 1998, de la Conselleria de Cultura i Educació, modificada per l'Orde de 2 de maig del 2001, que regula el procediment d'admissió de l'alumnat en els centres de la Comunitat Valenciana sostinguts amb fons públics, en l'apartat 29.3 regula el procediment d'assignació de vacants segons el que determina l'article 9 del Decret 27/1998, modificat pel Decret 87/2001. Així mateix, en l'apartat 39 de la citada orde s'establix que es podran constituir en centres ordinaris grups específics d'alumnes que cursen simultàniament ensenyances de música i ensenyances de règim general.
  
En conseqüència amb l'anteriorment exposat, per a afavorir la simultaneïtat dels estudis corresponents a les ensenyances de règim general amb les reglades de música, es fa necessari determinar els centres de règim general que comptaran amb una oferta de llocs escolars específica per a l'alumnat que simultàniament curse ensenyances de música en els corresponents conservatoris.
  
Per tot això, i en l'exercici de les facultats conferides per l'article 16 del Decret 111/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria de Cultura i Educació, i la disposició final primera de l'Orde de 3 d'abril de 1998, modificada parcialment per l'Orde de 2 de maig del 2001, que regula l'admissió de l'alumnat en centres sostinguts amb fons públics, resolc:
  
Primer
  
L'alumnat que curse ensenyances de música en el Conservatori Professional de Música José Iturbi (codi 10312046) i Conservatori Professional número 2 (codi 11559196), estos dos de València, tindran prioritat per a cursar ensenyances en l'Institut d'Educació Secundària Barri del Carme (codi 90365832) de València.
  
Segon
  
L'alumnat que curse ensenyances de música en el Conservatori Professional de Música Mestre Tàrrega (codi 76858829) de Castelló de la Plana tindrà prioritat per a cursar ensenyances en l'Institut d'Educació Secundària Vicent Sos Baynat (codi 08795792) de Castelló de la Plana.
  
Tercer
  
L'alumnat que curse ensenyances de música en el Conservatori Professional de Música Guitarrista José Tomás (codi 98586902) d'Alacant tindrà prioritat per a cursar ensenyances en l'Institut d'Educació Secundària 8 de Març (codi 23158829), d'Alacant.
  
Quart
  
La prioritat s'aplicarà amb la temporalització següent:
  
A) En els instituts Barri del Carme i Vicent Sos Baynat:
  
1. En el curs escolar 2002/03 s'aplicarà a 1r i 3r curs de l'Educació Secundària Obligatòria i 1r curs del Batxillerat en les modalitats que té implantades el centre.
  
2. A partir del curs 2003/04 s'ampliarà a tota l'etapa de l'ESO i al 2n curs de Batxillerat en les modalitats que té implantades el centre.
  
B) En l'Institut d'Educació Secundària 8 de Març:
  
1. En el curs escolar 2002/03 s'aplicarà al 3r curs de l'Educació Secundària Obligatòria i 1r curs del Batxillerat en les modalitats que té implantades el centre.
  
2. A partir del curs 2003/04 s'ampliarà a tota el segon cicle de l'ESO i al 2n curs del Batxillerat en les modalitats que té implantades que el centre.
  
Quint
  
Per a exercir el dret de prioritat assenyalat, l'alumnat presentarà sol·licitud de plaça escolar en l'institut, utilitzant l'imprés que figura com a annex II, per a l'alumnat d'ESO, o l'annex III, per a
  
Batxillerat, en l'Orde de 3 d'abril de 1998, que regula l'admissió de l'alumnat en els centres sostinguts amb fons públics (DOGV de 8 d'abril).
  
Les sol·licituds es presentaran en el mateix període previst per a confirmar.
  
Sext
  
Una vegada adjudicades les places a l'alumnat propi del centre i al procedent dels centres adscrits que hagen confirmat plaça, les vacants que determine la Direcció Territorial de Cultura i Educació seran assignades a l'alumnat d'ensenyances de música.
  
DISPOSICIONS ADDICIONALS
  
Primera
  
La present resolució s'inscriurà en el Registre de Centres Docents de la Comunitat Valenciana.
  
Segona
  
La direcció dels instituts i conservatoris continguts en esta resolució, davall de les directrius de la Direcció Territorial d'Educació i la directa supervisió i orientació de la Inspecció Educativa, coordinaran els horaris i organitzaran la compatibilitat de les respectives ensenyances en els centres. Així mateix, es desenvoluparan totes les mesures que calguen en la coordinació dels equips docents.
  
DISPOSICIÓ TRANSITÒRIA
  
Per al curs 2002/03 les sol·licituds es presentaran en el període que cada direcció territorial ha determinat per a la fase lliure d'admissió d'alumnes.
  
DISPOSICIONS FINALS
  
Primera
  
Esta resolució entrarà en vigor l'endemà de la seua publicació en el Diari Oficial de la Generalitat Valenciana.
  
Segona
  
Contra la present resolució, que no posa fi a la via administrativa, podrà interposar-se recurs d'alçada davant del conseller de Cultura i Educació, en el termini d'un mes, comptat a partir del dia següent de la publicació de la resolució en el Diari Oficial de la Generalitat Valenciana, d'acord amb el que establixen els articles 114.1 i 115.1 de la Llei 30/1992, de Règim Jurídic de les Administracions Públiques I del Procediment Administratiu Comú.